Bokke 'het uit foute geleer' | Maroela Media
Die nuwe lostrio teen Namibië: Francois Louw, Schalk Brits en Kwagga Smith. Foto: Kwagga Smith se amptelike FB-blad.
In 'n Wêreldbeker-jaar wil 'n mens nie eintlik verloor nie, maar wanneer jy nou aan die onderspit moet delf, dan is dit baie belangrik om uit jou foute te leer.
En volgens die Springbokke se hulpafrigter, Jacques Nienaber, het die Bokke baie uit hul All Blacks-nederlaag wys geword.
"Die Nieu-Seelandse kragmeting was 'n baie belangrike wedstryd vir ons wat betref wedstrydstrategie, fisieke konfrontasie en om uitgedaag te word in elke aspek van die spel – veral met betrekking tot die sielkundige stryd vooraf," het hy gesê.
"Wanneer jy teen die All Blacks speel en jy maak twee foute, is daar 14 punte teen jou naam op die telbord. Ons het drié agtereenvolgende foute gemaak en dit het ons 17 punte gekos! Dit was goed vir ons om 'n drukkoker-wedstryd te speel waar jy gestraf word wanneer jy foute maak."
Nienaber en die res van die afrigterspan se aandag het nou na Namibië verskuif waar hulle sal poog om nie die All Blacks-foute te herhaal nie.
"Die span sal deur die loop van die toernooi voortdurend ontwikkel. Nieu-Seeland het met hul manier van speel 'n kraak in ons verdedigingsmondering gevind en ons het begin fokus om dié kraak ordentlik toe te pleister."
Nienaber het bygevoeg dat die span oorgehaal is om hul ondersteuners trots teen Namibië te maak.
Afskoptyd is om 11:45 en die wedstryd sal regstreeks op SuperSport 1 uitgesaai word.
Springbokke: Warrick Gelant (heelagter), S'bu Nkosi (regtervleuel), Lukhanyo Am (buitesenter), Frans Steyn (binnesenter), Makazole Mapimpi (linkervleuel), Elton Jantjies (losskakel), Herschel Jantjies (skrumskakel), Schalk Brits (agtsteman en kaptein), Francois Louw (flank), Kwagga Smith (flank), Lood de Jager (slot), RG Snyman (slot), Vincent Koch (stut), Bongi Mbonambi (haker), Beast Mtawarira (haker). Plaasvervangers: Steven Kitshoff, Thomas du Toit, Eben Etzebeth, Siya Kolisi, Franco Mostert, Cobus Reinach, Damian de Allende, Cheslin Kolbe.
Namibië: Johan Tromp (heelagter), Chad Plato (regtervleuel), JC Greyling (buitesenter), Peter John Walters (binnesenter), Lesley Klim (linkervleuel), Cliven Loubser (losskakel), Eugene Jantjies (skrumskakel), Adriaan Booysen (agtsteman), Muharua Katjijeko (flank), Thomasau Forbes (flank), Tjiuee Uanivi (kaptein en slot), Johan Retief (slot), AJ de Klerk (stut), Louis van der Westhuizen (haker), Desiderius Sethie (stut). Plaasvervangers: Obert Nortje, Andre Rademeyer, Johannes Coetzee, Prince Gaoseb, Janco Venter, Wian Conradie, Helarius Axasman Kisting, Johan Deysel.
Namibië Rugbywêreldbeker 2019 Springbokke
Mening: PRO14-reeks een van die wêreld se taaistes
Ag Nienaber wat n klomp snert. Die AB het ook foute gemaak maar julle was te lam om dit uit te buit. Ek sal eerder my mond hou en nie sulke sinnelose kommentaar lewer nie. Ek begin wonder oor bevoegdheid!
Baie interessant dat Rassie 2 hakkers kies en 1 stut. Die lynstane en skrums gaan baie interessant wees?
Baie maklik…. hou op om die besit weg te skop!
Wanneer gaan die Bokke dit wat hulle elke keer leer begin toepas.? Besef tog dat as julle nie die All Blacks kan klop nie,julle beslis nie die Wereldbeker gaan wen nie.Hoeveel wil julle nog leer en probeer?
Bokke het 'n hoofafrigter, 'n voorspeler afrigter, 'n verdedigingsafrigter 'n agterlynafrigter en 'n kondisionerings spesialis. Kort ons nie 'n aanvalsafrigter nie? En 'n afrigter hoe om drieë te druk. En een om bokke te leer om balle ordentlik onder druk uit te gee. En om die bokke te leer hoe om die spel te lees en die regte besluite op die veld te neem. Ek was heeltyd onder 'n wanindruk om te dink 'n speler word juis 'n springbok omdat hulle reeds oor bogenoemde eienskappe en vaardighede beskik. As die spelers so baie ondervinding volgens die afrigter het hoekom moet… Lees meer »